Discs gnûfs di cerçâ e classics di tornâ a scoltâ, tra colaborazions intercontinentâls, croseris di lenghis, musiciscj di innomine planetarie, storiis, storie e atualitât. Al è chest, in struc, il menù de gnove pontade di Babêl Europe, la trasmission cuindisinâl dedicade ae produzion musicâl tes lenghis minorizadis dal continent, che e torne vuê, ai 4 di Avrîl in direte a 11 a buinore, te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu).
Il viaç torzeon tra musiciscj, discs, concierts, events e altris iniziativis in cheste ocasion al tocjarà Irlande, Galizie, Grecìe Salentine e, in maniere scalembre e trasversâl, ancje Ocitanie, Sardegne, Friûl e Paîs Basc.
Si tornaran a scoltâ i Avleddha e un altri toc dal progjet metût adun cualchi an indaûr de formazion ocitane La Talvera cul musicist brasilian Silvério Pessoa, si fevelarà di fiestis nazionâls e di imnis cence stât e al sarà spazi par une gnove cerce dal disc de galiziane Ses dal titul Opoñerse á Extinción, jessût ae fin dal 2016, e par une altre novitât di gale che e rive dal Stât spagnûl là che a son coinvolzûts diviers personaçs babelics.
Cheste pontade Babêl Europe e vignarà compagnade ancje di une altre novitât: il program, dongje de emission in direte di vuê e de repliche di doman, miercus ai 5 di Avrîl a une dopo di misdì, al tornarà in onde ancje sabide, cuntune seconde repliche a une e mieze dopo di misdì.
Chi di cualchi dì, chê stesse trasmission si podarà tornâ a scoltâle in rêt, compagn di chê altris pontadis di Babêl Europe, sul sît internet di Radio Onde Furlane.
fur_Latn fur_Latn fur_Latn fur_Latn fur_Latn